ÅR C

**DEN HELLIGE TREENIGHEDS FEST**

P: Kære medkristne! Ved Sandhedens Ånd giver Gud os del i sin Visdom, som er Sønnen Jesus Kristus. Lad os bede Gud føre os dybere ind i Visdommens mysterier:

1. At Kirken gennem tilbedelse af Den Treenige Gud

 må nå frem til stadig dybere erkendelse

 af de mysterier, tanken ikke kan fatte.

 Derom beder vi.

A: Herre, hør vor bøn.

2. For dem, som har fået fornuft og magt til at styre denne verden,

 at de også må bøje sig i respekt for Åndens sandheder.

 Derom beder vi.

A: Herre, hør vor bøn.

3. For dem, der lider af mangel på håb,

 at Ånden, som Kristus sender fra Gud,

 må tænde håb og frimodighed i dem.

 Derom beder vi.

A: Herre, hør vor bøn.

4. For os, der bekender Jesus som Guds Søn,

 at Ånden må skænke os visdom og forstand.

 Derom beder vi.

A: Herre, hør vor bøn.

P: Himmelske Fader,

 du, som sendte din Søn til verden,

 og som fortsat giver os del i Den Hellige Ånd,

 giv, at vi må tage imod dine gaver i tro og ydmyghed.

 Ved Kristus, vor Herre.

A: Amen.